News Update: ‘เจ มาร์ท’ ปิดดีล ‘สุกี้ตี๋น้อย’ ควัก 1,200 ล้านบาท ถือหุ้น 30% ลุยขยายสาขาทั้งในกรุงเทพและต่างจังหวัด - FINNOMENA
‘เจ มาร์ท’ ปิดดีล 1,200 ล้านบาท ถือหุ้น ‘สุกี้ตี๋น้อย’ 30% พร้อมเดินหน้า Synergy สร้างการเติบโต ลุยขยายสาขาทั้งในกรุงเทพและต่างจังหวัด
30 พ.ย. 2565

‘เจ มาร์ท’ ปิดดีล 1,200 ล้านบาท ถือหุ้น ‘สุกี้ตี๋น้อย’ 30% พร้อมเดินหน้า Synergy สร้างการเติบโต ลุยขยายสาขาทั้งในกรุงเทพและต่างจังหวัด
วันนี้ (30 พ.ย.) บริษัท เจ มาร์ท จำกัด (มหาชน) หรือ JMART เปิดเผยว่าบริษัทได้ปิดดีลการเข้าลงทุน และลงนามสัญญาผู้ถือหุ้น ในบริษัท บี เอ็น เอ็น เรสเตอรองท์ กรุ๊ป จำกัด (BNN) ซึ่งประกอบธุรกิจร้านอาหารภายใต้แบรนด์ ‘สุกี้ ตี๋น้อย’ จำนวน 352,941 หุ้น คิดเป็น 30% ของจำนวนหุ้นที่มีสิทธิออกเสียงทั้งหมด มูลค่าลงทุนรวมไม่เกิน 1,200 ล้านบาท เสร็จสิ้นแล้วในวันที่ 30 พฤศจิกายน 2565
นายอดิศักดิ์ สุขุมวิทยา ประธานเจ้าหน้าที่บริหาร JMART เปิดเผยว่า การเข้าลงทุนกับ BNN ถือเป็น Strategic Partner ที่มีศักยภาพการเติบโตระดับสูง โดยเฉพาะผู้ก่อตั้ง คุณนัทธมน พิศาลกิจวนิช ซึ่งมีความมุ่งมั่นที่จะขยายธุรกิจให้เติบโต มีกลยุทธ์การตลาดที่โดดเด่น ตอบโจทย์ผู้บริโภค พร้อมกับเป้าหมายนำบริษัทเข้าจดทะเบียนในตลาดหลักทรัพย์ฯ ภายใน 2-3 ปีจากนี้
ขณะเดียวกัน BNN มีทิศทางผลประกอบการเติบโตในระดับที่ดี จากปี 2562 มีรายได้ 499 ล้านบาท กำไร 15 ล้านบาท เพิ่มขึ้นสู่ปี 2564 มีรายได้ 1,564 ล้านบาท กำไร 148 ล้านบาท รวมทั้งมีอัตราผลตอบแทนจากส่วนของผู้ถือหุ้น (ROE) สูงถึง 55.80% และจากการลงทุนดังกล่าวจะทำให้ BNN ได้เทคโนโลยีจาก JMART Group รวมถึงการ Synergy เพื่อสร้างการเติบโตแบบ J-Curve ไปด้วยกัน
“เรามองว่าสิ่งที่จะเข้าไปเสริม BNN ได้ทันที คือนำระบบ และมาตรฐาน เตรียมความพร้อมเรื่องการขยายสาขาให้ครอบคลุมทั่วประเทศมากขึ้น จากปัจจุบันมีสุกี้ตี๋น้อยอยู่ในกรุงเทพฯ และปริมณฑล 42 สาขาเท่านั้น คาดว่าในปี 2566 จะขยายไปต่างจังหวัดตามกระแสเรียกร้อง โดยตั้งเป้าว่าในปีหน้าจะขยายเพิ่มอีกกว่า 10 สาขาเป็นอย่างน้อย ด้วยการนำเทคโนโลยี ระบบ CRM และการบริหารจัดการภายในมาใช้ ทำให้ BNN ก้าวสู่การนำบริษัทเข้าจดทะเบียนในตลาดหลักทรัพย์ฯ ได้ในอนาคต”
อ้างอิง: https://www.prachachat.net/ict/news-1134537 
——————-
👍 อย่าลืมกดไลก์ Page The Opportunity เพื่อไม่ให้พลาดโอกาสด้านการลงทุน
Facebook: https://finno.me/the-opp-fb
Youtube: https://finno.me/youtube-channel
แท็ก:
News Update
สุกี้ตี๋น้อย
เจ มาร์ท
แชร์บทความ:
ผู้เขียน
THE OPPORTUNITY
ศูนย์รวมข่าวสารด้านเศรษฐกิจ และการเงิน เพื่อไม่ให้พลาดโอกาสด้านการลงทุน โดย FINNOMENA